สุดยอด 2 ทีมเยาวชนไทย คว้ารางวัลระดับโลก สร้างชื่อให้ประเทศไทยในการแข่งขันโครงงานวิทยาศาสตร์และวิศวกรรมศาสตร์ระดับโลก
ผศ.ดร.รวิน ระวิวงศ์ ผู้อำนวยการองค์การพิพิธภัณฑ์วิทยาศาสตร์แห่งชาติ (อพวช.) กล่าวว่า การเข้าร่วมการแข่งขันโครงงานวิทยาศาสตร์และวิศวกรรมศาสตร์ระดับโลก Virtual Regeneron International Science and Engineering Fair 2021 ครั้งนี้ เป็นการผนึกกำลังจากกระทรวงการอุดมศึกษา วิทยาศาสตร์ วิจัยและนวัตกรรม โดยองค์การพิพิธภัณฑ์วิทยาศาสตร์แห่งชาติ (อพวช.) สมาคมวิทยาศาสตร์แห่งประเทศไทยในพระบรมราชูปถัมภ์และสำนักงานพัฒนาวิทยาศาสตร์และเทคโนโลยีแห่งชาติ (สวทช.) จัดขึ้น ณ เมืองฟินิกส์ สหรัฐอเมริกา โดยปีนี้มีผู้เข้าร่วมการแข่งขันกว่า 2,000 คนจาก 64 ประเทศทั่วโลก ซึ่งมีเยาวชนทีมไทยเข้าร่วมการแข่งขัน 16 ทีม ผลปรากฏว่า ผลงานจาก 2 ทีมเยาวชนไทย สามารถคว้ารางวัลสเปเชียลอวอร์ด (Special Award) อันดับที่ 3 จาก The American Chemical Society ผลงานสาขาเคมี ในหัวข้อ “รงควัตถุดัดแปรคลอโรฟิลล์จากสารสกัดของวัชพืชเพื่อเป็นสีย้อมไวแสงอินทรีย์สำหรับเซลล์แสงอาทิตย์ชนิดสีย้อมไวแสง : การศึกษาขั้นต้นในเชิงการดัดแปรโครงสร้าง” โดยนายสพล ไม้สนธิ์, นายเสฏนันท์ ทรวงบูรณกุล และนายศุภวิชญ์ พรหมโคตร จากโรงเรียนกำเนิดวิทย์ จังหวัดระยอง ได้รับทุนการศึกษา 2,000 ดอลลาร์สหรัฐ และรางวัลสเปเชียลอวอร์ด (Special Award) ในสาขา Life Sciences ในหัวข้อ “โครงงานนวัตกรรมชุดทดสอบเหงื่อสามฟังก์ชันเพื่อการวิเคราะห์ระดับไมโครของปริมาณแคลเซียม ฟอสเฟต เเละค่ากรดเบส สู่การประเมินภาวะเสี่ยงโรคกระดูกพรุน” โดยนายพัฒฒ์ พฤฒิวิลัย นายกฤษฏิ์กสิกพันธุ์ และนายกรวีร์ ลีลาอดิศร จากโรงเรียนมหิดลวิทยานุสรณ์ จังหวัดนครปฐม ได้รับทุนการศึกษาจำนวน 2000 ดอลลาร์สหรัฐรศ.ดร.ศุภวรรณ ตันตยานนท์ นายกสมาคมวิทยาศาสตร์แห่งประเทศไทยในพระบรมราชูปถัมภ์ กล่าวแสดงความยินดีกับเยาวชนที่ได้รับรางวัลและทุกทีมที่เข้าร่วมการแข่งขันโครงงานวิทย์ฯระดับโลก ถือเป็นรางวัลที่มีค่ากับเยาวชนทุกคนและขอให้เก็บเกี่ยวประสบการณ์ความรู้จากการประกวดครั้งนี้ หวังว่า โครงงานที่เยาวชนได้พัฒนาขึ้นจะถูกต่อยอดและถูกนำมาใช้งานจริงเพื่อพัฒนาประเทศของเราต่อไปในอนาคต ด้าน ผศ.ดร.รวิน กล่าวชื่นชมและแสดงความยินดีกับเยาวชน ได้รับรางวัลในการแข่งขันครั้งนี้และขอส่งกำลังใจให้สำหรับทีมเยาวชนในการรอลุ้นรางวัลแกรนด์อวอร์ด (Grand Awards) ซึ่งจะประกาศผลวันนี้ (21 พค64)เวลา 21.00 น. เป็นต้นไปทาง YouTube : SocietyforScience พร้อมเชิญชวนคนไทยร่วมเชียร์และเป็นกำลังใจให้กับเยาวชนไทยไปพร้อมๆกัน ในการประกวดโครงงานวิทยาศาสตร์นานาชาติ "Regeneron International Science and Technology Fair (ISEF) Virtual 2021" จากประเทศสหรัฐอเมริกา”